b'\n_START_ARTICLE_\nLucius Annaeus Seneca\n_START_SECTION_\nForfatterskab\n_START_PARAGRAPH_\nN\xc3\xa6st efter Cicero regnes Seneca for den st\xc3\xb8rste romerske stilist. Han var som filosof stoiker og opfordrede i sine skrifter til mildhed, m\xc3\xa5dehold og en afbalanceret holdning til tilv\xc3\xa6relsen. Hans menneskesyn er pr\xc3\xa6get af humanisme, fx regner han principielt slaver for medmennesker (Epistel 47). Som \xc3\xa6ldre gr\xc3\xa6ske stoikere pr\xc3\xb8vede han at g\xc3\xa5 p\xc3\xa5 kompromis med de strenge filosofiske krav til mennesket. Han er kritiseret for at v\xc3\xa6re for bl\xc3\xb8d og inkonsekvent i sin holdning, og for at hans eget velhaverliv og hans asketiske synspunkter var dobbeltmoralsk._NEWLINE_Senecas skrifter er  meget velskrevne med stor sans for elegante stilistiske virkemidler. Blandt dem er hans _NEWLINE_dialogi med Consolatio ad Marciam ("Tr\xc3\xb8steskrift til Marcia" som hans \xc3\xa6ldst bevarede v\xc3\xa6rk), _NEWLINE_De tranquilitate animi ("Om sj\xc3\xa6lens havblik" eller "Om sindsro"), _NEWLINE_De Ira (\xe2\x80\x9dOm vrede\xe2\x80\x9d, hvori han opfatter vreden som en f\xc3\xb8lge af overdreven optimisme) og _NEWLINE_De Brevitate Vitae (\xe2\x80\x9dOm livets korthed\xe2\x80\x9d, hvori han opfordrer til at udnytte sin tildelte tid bedst muligt med filosofi). _NEWLINE_Seneca skrev ogs\xc3\xa5 124 breve om moralske emner til Lucilius. De er oversat til dansk af den store Seneca-filolog Martin Clarentius Gertz. Et mere specielt v\xc3\xa6rk er hans satire Apocolocyntosis divi Claudii ("Den guddommelige Claudius\' gr\xc3\xa6skarligg\xc3\xb8relse") om den d\xc3\xb8de kejser Claudius._NEWLINE_Der har v\xc3\xa6ret s\xc3\xa6rlig interesse for Senecas religi\xc3\xb8se opfattelse, som har flere ligheder med kristendommen. Han opererer med et monoteistisk begreb (\xc3\xa9n-guds-opfattelsen), med udtryk som skyld og godhed og blev tidligere anset for hemmeligt kristen, en teori som er afvist med henvisning til hans accept af selvmord. Sandsynligvis skyldes ligheden de stoiske f\xc3\xa6llestr\xc3\xa6k._NEWLINE_Seneca virkede ogs\xc3\xa5 som dramatiker og skrev en r\xc3\xa6kke tragedier (de eneste bevarede fra det antikke Rom) med gr\xc3\xa6ske motiver. De er gennemg\xc3\xa5ende pr\xc3\xa6get af effektjageri og voldsomme optrin og vurderes i dag lavt, men har p\xc3\xa5virket engelsk ren\xc3\xa6ssancedrama (fx Shakespeares Hamlet), en \xe2\x80\x9dsenecansk tragedie\xe2\x80\x9d._NEWLINE_I Danmark har Seneca i efterkrigstiden navnlig v\xc3\xa6ret dyrket af filosoffen Villy S\xc3\xb8rensen, som har udgivet v\xc3\xa6rker om og af ham. Desuden er Seneca fremstillet af Anders Dr\xc3\xa6by S\xc3\xb8rensen.'